ที่ มท ๐๘๑๐.8/ว กรมส่งเสริมการปกครองท้องถิ่น
 ถนนนครราชสีมา เขตดุสิต กทม. ๑๐๓๐๐

 กันยายน 2562

เรื่อง ซักซ้อมการมอบอำนาจ “เจ้าท่า” ตามพระราชบัญญัติการเดินเรือในน่านน้ำไทย พระพุทธศักราช 2456
 ในการขุดลอกร่องน้ำ

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย สำเนาหนังสือกระทรวงมหาดไทย ด่วนที่สุด ที่ มท 0212.2/13858 ลงวันที่ 30 สิงหาคม 2562
 จำนวน 1 ฉบับ

กรมส่งเสริมการปกครองท้องถิ่นได้รับแจ้งจากสำนักงานปลัดกระทรวงมหาดไทยว่า กรมเจ้าท่าแจ้งว่ารัฐบาลมีนโยบายสนับสนุนให้ประชาชน ข้าราชการ เอกชนในท้องถิ่นทุกจังหวัดร่วมกันแก้ปัญหาสิ่งกีดขวาง ทางน้ำถวายเป็นพระราชกุศล ซึ่งกรมเจ้าท่ามีหนังสือแจ้งซักซ้อมการมอบอำนาจ “เจ้าท่า” ตามมาตรา 120 แห่งพระราชบัญญัติการเดินเรือในน่านน้ำไทย พระพุทธศักราช 2456 ในการดูแล รักษาและขุดลอกร่องน้ำ ทางเรือเดิน ให้แก่ผู้ว่าราชการจังหวัดและองค์กรปกครองส่วนท้องถิ่น ดังนี้
 1. ให้ผู้ว่าราชการจังหวัดทุกจังหวัดเป็น “เจ้าท่า” มีอำนาจอนุญาตเกี่ยวกับการขุดลอกร่องน้ำ ทางเรือเดินที่มีวัตถุประสงค์เพื่อการเดินเรือ การระบายน้ำ การป้องกันอุทกภัยและความแห้งแล้ง โดยให้ดำเนินการตามหลักเกณฑ์ที่กรมเจ้าท่ากำหนด
 2. ให้ผู้ว่าราชการจังหวัด 9 จังหวัด ได้แก่ (1) จังหวัดนครสวรรค์ (2) จังหวัดชัยนาท (3) จังหวัดสิงห์บุรี (4) จังหวัดอ่างทอง (5) จังหวัดอุทัยธานี (6) จังหวัดพระนครศรีอยุธยา (7) จังหวัดปทุมธานี (8) จังหวัดนนทบุรี และ (9) จังหวัดสมุทรปราการ เป็น “เจ้าท่า” ในการขุดลอกพื้นที่ลุ่มน้ำเจ้าพระยาตามแนวทางการบูรณาการการทำงานในการป้องกันและบรรเทาปัญหาอุทกภัยและภัยแล้งในพื้นที่
 3. ให้องค์กรปกครองส่วนท้องถิ่นเป็น “เจ้าท่า” ในการอนุญาตให้ขุดลอก ดูแลรักษาร่องน้ำ ทางเรือเดิน สำหรับร่องน้ำภายในประเทศที่เป็นบึง ลำคลอง แม่น้ำขนาดเล็ก ที่มีพื้นที่อยู่ในองค์กรปกครองส่วนท้องถิ่น และร่องน้ำชายฝั่งขนาดเล็ก

กรมส่งเสริมการปกครองท้องถิ่นพิจารณาแล้วเพื่อให้การดำเนินการดังกล่าวเป็นไปด้วย
ความเรียบร้อยและเป็นการแก้ไขปัญหาสิ่งกีดขวางทางน้ำเพื่อถวายเป็นพระราชกุศลตามนโยบายรัฐบาล จึงขอให้จังหวัดแจ้งให้องค์กรปกครองส่วนท้องถิ่นถือเป็นแนวทางปฏิบัติต่อไป รายละเอียดปรากฏตามสิ่งที่ส่งมาด้วย

จึงเรียนมาเพื่อโปรดทราบและพิจารณาดำเนินการ

ขอแสดงความนับถือ

 อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

กลุ่มงานส่งเสริมการกระจายอำนาจและการจัดทำงบประมาณเงินอุดหนุน

โทร. ๐-๒๒๔๑-๙๐๐๐ ต่อ 2302 โทรสาร ๐-๒๒๔๑-๖๙56
ผู้ประสานงาน นางสาวรุจิรา กองลาแซ 083-2867885

องค์กรปกครองส่วนท้องถิ่นจัดบริการสาธารณะตามมาตรฐานไม่น้อยกว่าร้อยละ 70 ได้อย่างทั่วถึง
เพื่อให้ประชาชนมีคุณภาพชีวิตที่ดี ภายในปี 2565